
INTRODUCERE

Raportul Eurydice intitulat “Date cheie privind cadrele didactice şi conducătorii de şcoli din Europa”
 datând din anul 2013 aduce o contribuţie valoroasă la dezbaterea privind recrutarea, dezvoltarea profesională şi condiţiile de muncă ale cadrelor didactice şi ale conducătorilor de şcoli, atât la nivel european, cât şi la nivel naţional.
În cadrul Capitolului privind condiţiile de muncă şi salarizarea se menţionează faptul că în cele mai multe ţări, contractele de muncă ale cadrelor didactice specifică numărul de ore pe care aceştia trebuie să le predea. Numărul săptămânal de ore de predare – excluzând pauzele şi orice alt timp petrecut cu elevii, dar care nu implică predarea – variază foarte mult între ţări. Acesta variază de la 12 ore pe săptămână la 36 de ore pe săptămână. Diferenţele în cadrul aceleiaşi ţări sau între niveluri educaţionale pot fi legate de numărul minim şi maxim de ore de predare sau diferenţe între materii. Mai mult decât atât, în Germania, Grecia, Spania, Cipru, Luxemburg, Malta, Portugalia, România şi Slovenia, numărul de ore de predare variază în funcţie de vechimea cadrelor didactice, acesta fiind redus după un anumit număr de ani de muncă. 
În general, cele mai multe ore săptămânale de predare sunt la nivel preşcolar, ele descresc la o medie de 20 de ore pe săptămână pe parcursul educaţiei obligatorii şi sunt mai puţin de 20 de ore în învăţământul secundar superior. Doar în Bulgaria, Danemarca şi Croaţia, numărul de ore de predare pentru profesorii din învăţământul secundar este mai mare decât pentru învăţământul primar. În Letonia, Lituania, Ungaria, Polonia şi Marea Britanie (Scoţia), cadrele didactice trebuie să predea exact acelaşi număr de ore în învăţământul primar şi în cel secundar. Cu toate acestea, foarte puţine ţări definesc doar orele de predare în contractele de muncă. 
În majoritatea ţărilor europene este stabilit, de asemenea, un număr total de ore de lucru pe săptămână, pe baza timpului de lucru din alte sectoare de activitate. Acest număr este între 35 şi 40 de ore în toate ţările, aşa cum este specificat în contractele colective sau în alte acorduri. În aproximativ o treime din ţările europene, perioada de timp pe care cadrele didactice trebuie să o petreacă în fiecare săptămână în şcoală este de asemenea definită şi, în general, nu depăşeşte 30 de ore, cu excepţia Portugaliei, Suediei, Marii Britanii (Anglia, Ţara Galilor şi Irlanda de Nord) şi Norvegiei. În Cipru, aceasta se aplică doar în învăţământul secundar, iar în Islanda numai în învăţământul preşcolar. În multe ţări, numărul total de ore de lucru şi timpul pe care cadrele didactice trebuie să îl petreacă în şcoală este similar la diferite niveluri de învăţământ.
VOLUMUL DE LUCRU SĂPTĂMÂNAL (ÎN ORE) AL CADRELOR DIDACTICE ANGAJATE CU NORMĂ ÎNTREAGĂ ÎN ÎNVĂŢĂMÂNTUL PREŞCOLAR, PRIMAR ŞI SECUNDAR (INFERIOR ŞI SUPERIOR) (ISCED 0, 1,2 ŞI 3)

Notă explicativă 


Figura oferă informaţii numai sub formă de număr de ore pe săptămână. Timpul real de lucru al cadrelor didactice poate varia şi în funcţie de numărul de zile de lucru pe an. Definiţiile oficiale se referă la timpul de lucru aşa cum este definit în contractele de muncă ale cadrelor didactice, în fişele de post sau în alte documente oficiale. Aceste definiţii sunt emise de către autorităţile centrale sau de către cele regionale, în ţările în care acestea din urmă reprezintă autoritatea educaţională superioară. Numărul săptămânal de ore de predare se referă la timpul petrecut de profesori cu grupuri de elevi pentru predare, evaluare, activităţi educaţionale desfăşurate în clasă sau în afara acesteia. Această cifră este calculată prin excluderea pauzelor sau a timpului petrecut cu elevii, dar care nu implică activităţi de predare. Cifra este obţinută prin înmulţirea numărului de lecţii cu durata fiecăreia dintre acestea, produsul fiind împărţit la 60. Când sunt prezentate două figuri, ele se referă la variaţiile explicate în notele specifice pentru fiecare ţară.

Note specifice de ţară 

Belgia şi România: Timpul de predare variază în funcţie de nivelul de învăţământ. 

Bulgaria, Slovenia, Croaţia şi Norvegia: Timpul de predare variază în funcţie de disciplină. 

Estonia: Timpul specific de predare este determinat în contractul de muncă pentru fiecare profesor de către directorul şcolii. 

Spania: Datele prezentate reflectă situaţia din ţară în ansamblu, există mici variaţii între Comunităţile autonome. Începând cu anul şcolar 2012/13, timpul de predare pentru cadrele didactice din învăţământul secundar este de minimum 20 de ore.

Franţa: La nivelul învăţământului secundar superior timpul de predare variază în funcţie de statutul profesorului. Majoritatea sunt certificaţi şi au 18 ore de predare. 

Italia: Timpul petrecut la şcoală pentru alte activităţi este doar parţial cuantificabil deoarece este alcătuit dintr-un număr minim de ore pe an pentru activităţi formale colegiale şi un volum de timp necuantificabil pentru alte activităţi definite în contract ca fiind funcţionale predării. 

Cipru: Timpul de predare poate varia în funcţie de dimensiunea şcolii. 

Letonia: Durata perioadelor de predare în învăţământul preşcolar este definită la nivelul şcolii. 

Lituania: Orele de lucru reprezintă un maximum şi pot varia în funcţie de diverşi factori, precum materii diferite, diferite tipuri de profesori, mărimea şcolii, perioadele de prezenţă a cadrelor didactice în şcoală, etc. 

Ungaria: Orele de predare variază în funcţie de durata lecţiilor, stabilită la nivelul şcolii. În cele mai multe cazuri, lecţiile sunt de 45 minute.

Malta: Orele de predare variază în funcţie de durata lecţiilor, stabilită la nivelul şcolii.

Austria: Orele de predare la nivelul învăţământului secundar inferior variază în funcţie de tipul şcolii.

Polonia: În afara timpului de predare şi a timpului de lucru total, profesorii sunt obligaţi, conform prevederilor legale, să fie prezenţi în şcoală 2 ore în plus la nivelul învăţământului primar şi secundar inferior şi o oră în plus la nivelul învăţământului secundar superior. 

Portugalia: Pentru cel de-al doilea ciclu al învăţământului primar (2 clase), timpul de predare şi prezenţa în şcoală sunt la fel ca pentru nivelul învăţământului secundar inferior. Prezenţa variază în funcţie de necesităţile şcolii. 

Finlanda: Pentru învăţământul preşcolar, timpul total de lucru se aplică doar cadrelor didactice din grădiniţe, orele de predare şi prezenţa în şcoală aplicându-se doar cadrelor didactice din şcoli. Pentru învăţământul secundar inferior şi superior, timpul de predare şi prezenţa în şcoală variază în funcţie de materia pe care o predau cadrele didactice. 

Suedia: Numărul anual de ore de lucru este convenit în cadrul negocierilor dintre patronate şi sindicate. Cele 40 de ore pe săptămână se bazează pe o medie de 8 ore pe zi.

Norvegia: Volumul de muncă săptămânal al cadrelor didactice cu normă întreagă nu este specificat în contractul de lucru pentru învăţământul primar şi secundar. Există diferenţe/ acorduri locale. Cifrele prezentate sunt medii estimate.

